b"\n_START_ARTICLE_\nWolfram von Eschenbach\n_START_SECTION_\nBiografia\n_START_PARAGRAPH_\nPertanyia a una fam\xc3\xadlia senyorial d'Eschenbach, prop de Nuremberg a la cort de Hermann de Tur\xc3\xadngia. Per\xc3\xb2 privat de tot patrimoni per no ser el primog\xc3\xa8nit, vivia poc menys que en la mis\xc3\xa8ria, quan heret\xc3\xa0 un petit domini, que malgrat que millor\xc3\xa0 un xic la seva situaci\xc3\xb3, no fou suficient, segons diu ell mateix, per allunyar la fam de casa seva._NEWLINE_De car\xc3\xa0cter altiu, brusc i independent, recorregu\xc3\xa9 castells, oferint els seus serveis als magnats, segons costum de l'\xc3\xa8poca. El duc de Henneberg l'arm\xc3\xa0 cavaller a Mansfeld i prov\xc3\xa0 el seu valor en les lluites sostingudes entre Ot\xc3\xb3 de Brunswick i Felip de Su\xc3\xa0bia per la possessi\xc3\xb3 de la corona imperial. Assol\xc3\xad la protecci\xc3\xb3 del comte de Wertheim, que li f\xc3\xa9u donaci\xc3\xb3 de la propietat de Wildenberg; Dels comtes de Truhendingen i de la marquesa de Herstein. A Kizzingen prengu\xc3\xa9 part en un torneig, i vers l'any 1200 fix\xc3\xa0 la seva resid\xc3\xa8ncia a Eisenbach, on va contraure matrimoni i entr\xc3\xa0 al servei del landgravi Hermann de Tur\xc3\xadngia, gran protector de les arts i dels artistes._NEWLINE_El 1207, se celebr\xc3\xa0 en el castell de Wartburg el c\xc3\xa8lebre combat literari entre Eschenbach i Klingsohr, en qu\xc3\xa8 es disputaren el premi institu\xc3\xaft pel landgravi Hermann. Eschenbach es mostr\xc3\xa0 molt h\xc3\xa0bil en els cants religiosos, per\xc3\xb2 el seu competidor l'avantatj\xc3\xa0 en els altres g\xc3\xa8neres. Mort el seu protector, pass\xc3\xa0 els \xc3\xbaltims anys de la seva vida a Eschenbach; hi ha la creen\xc3\xa7a que all\xc3\xad acab\xc3\xa0 els seus dies, ja que reb\xc3\xa9 sepultura a l'esgl\xc3\xa9sia de Nostra Senyora, d'aquesta poblaci\xc3\xb3._NEWLINE_Wolfram, que no sabia llegir ni escriure, tingu\xc3\xa9 per mestre un altre trobador anomenat Friedebrandt; coneixia de mem\xc3\xb2ria nombroses obres liter\xc3\xa0ries llatines, franceses i alemanyes, i ell, Gottfried von Strassburg i Walther von der Vogelweide s\xc3\xb3n els poetes alemanys m\xc3\xa9s notables de l'\xc3\xa8poca medieval._NEWLINE_El seu embolcall tosc i indomable de guerrer amagava la tendresa i delicadesa del poeta, i malgrat que incorrecte i obscur algunes vegades, per la riquesa de la seva imaginaci\xc3\xb3, l'elevaci\xc3\xb3 de les seves idees, l'expressi\xc3\xb3 i eleg\xc3\xa0ncia del seu estil se'l considera com un vertader poeta \xc3\xa8pic.\n_START_SECTION_\nObra\n_START_PARAGRAPH_\nA Eisenach compongu\xc3\xa9 Parsifal o Perzeval (1200-1210), una recreaci\xc3\xb3 de la vida del cavaller, poema simb\xc3\xb2lic amb setze cants, qu\xc3\xa8 \xc3\xa9s la llegenda del Sant Greal, on desenvolupa els temes celtes del cicle de la Taula Rodona, inspirant-se, segons ell, en una obra desconeguda d'un proven\xc3\xa7al, a qui anomena Kyot, considerat per molts com un personatge imaginari. En realitat sembla que Wolfram se serv\xc3\xad per a la composici\xc3\xb3 del seu poema de Le conte de Greal de Chr\xc3\xa9tien de Troyes, afegint a l'obra del poeta franc\xc3\xa8s, sis cants i la llegenda de Lohengrin. L'\xc3\xa8xit de l'obra al seu temps fa que se'n conservin diversos manuscrits, tot i ser pensat per a la transmissi\xc3\xb3 oral i datar d'un per\xc3\xadode primerenc (principis del segle XIII). Va inspirar nombrosos autors posteriors, entre els quals destaca Wagner amb la seva \xc3\xb2pera Parsifal._NEWLINE_T\xc3\xa9, a m\xc3\xa9s, dos poemes sense acabar: Titurel, can\xc3\xa7\xc3\xb3 d'amor, que es relaciona amb la llegenda de Parsifal i les tradicions del Sant Greal, i del qual es conserven dos fragments, i Willeham, narraci\xc3\xb3 de les proeses de Sant Guillem d'Aquit\xc3\xa0nia contra els \xc3\xa0rabs, i inspirat en la can\xc3\xa7\xc3\xb3 de gesta francesa Bataille d'Alischans, i vuit can\xc3\xa7ons, que han arribat fins a nosaltres, en la que conta la hist\xc3\xb2ria dels seus amors._NEWLINE_Se li han atribu\xc3\xaft la major part de les composicions de la seva \xc3\xa8poca, els autors de les quals s\xc3\xb3n desconeguts, com Die Nibelungen, S\xc3\xa4ngerhrieg auf der Wartburg, etc., per\xc3\xb2 les \xc3\xbaniques quina autenticitat s'ha provat, s\xc3\xb3n les citades, que public\xc3\xa0 Lachmann a Berl\xc3\xadn (1833)._NEWLINE_De la seva vida es tenen poques dades i els testimonis s\xc3\xb3n contradictoris: alguns el fan membre de ritus esot\xc3\xa8rics, amb qu\xc3\xa8 hauria farcit la seva obra, d'altres afirmen que era illetrat per\xc3\xb2 un conegut trobador, conreador de l'amor cort\xc3\xa8s (s'han conservat obres l\xc3\xadriques seves)."